CELEX: 32018R0707
Language: lt
Date: 2018-02-28 00:00:00
Title: 2018 m. vasario 28 d. Komisijos deleguotasis reglamentas (ES) 2018/707, kuriuo dėl atitikties paramos už kanapes skyrimo pagal bazinės išmokos sistemą reikalavimams kriterijų ir tam tikrų su savanoriška susietąja parama susijusių reikalavimų iš dalies keičiamas Deleguotasis reglamentas (ES) Nr. 639/2014

15.5.2018   
               
               
                  LT
               
               
                  Europos Sąjungos oficialusis leidinys
               
               
                  L 119/1
               
            KOMISIJOS DELEGUOTASIS REGLAMENTAS (ES) 2018/707
      2018 m. vasario 28 d.
      kuriuo dėl atitikties paramos už kanapes skyrimo pagal bazinės išmokos sistemą reikalavimams kriterijų ir tam tikrų su savanoriška susietąja parama susijusių reikalavimų iš dalies keičiamas Deleguotasis reglamentas (ES) Nr. 639/2014
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (1), ypač į jo 35 straipsnio 3 dalį, 52 straipsnio 9 dalį ir 67 straipsnio 1 bei 2 dalis,
      kadangi:
      
                  (1)
               
               
                  Komisijos deleguotojo reglamento (ES) Nr. 639/2014 (2) 9 straipsnio 1 dalyje reikalaujama, kad kanapėms auginti naudojama sėkla būtų sertifikuota pagal Tarybos direktyvą 2002/57/EB (3). Tačiau Komisijos direktyvoje 2008/62/EB (4) numatytas alternatyvus saugotinų veislių kanapių sėklos sertifikavimas. Todėl tikslinga į Deleguotojo reglamento (ES) Nr. 639/2014 9 straipsnio 1 dalį įtraukti nuorodą į tą direktyvą;
               
            
                  (2)
               
               
                  pagal Reglamento (ES) Nr. 1307/2013 52 straipsnį valstybės narės ūkininkams gali skirti susietąją paramą to reglamento IV antraštinės dalies 1 skyriuje ir Deleguotajame reglamente (ES) Nr. 639/2014 nustatytomis sąlygomis;
               
            
                  (3)
               
               
                  siekiant suteikti daugiau aiškumo dėl valstybių narių atsakomybės, susijusios su gamybą ribojančiu savanoriškos susietosios paramos pobūdžiu, Europos Parlamento ir Tarybos reglamentu (ES) 2017/2393 (5) iš dalies pakeistas Reglamento (ES) Nr. 1307/2013 52 straipsnis. Todėl Deleguotojo reglamento (ES) Nr. 639/2014 5 skyriaus 1 skirsnyje ir 67 straipsnyje bei to reglamento I priede vartojamus terminus būtina suderinti su naująja Reglamento (ES) Nr. 1307/2013 52 straipsnio formuluote. Atsižvelgiant į patirtį, sukauptą taikant Reglamento (ES) Nr. 1307/2013 53 straipsnį, taip pat tikslinga atnaujinti informacijos, kurią valstybės narės turi pateikti Komisijai pagal Deleguotojo reglamento (ES) Nr. 639/2014 I priedą, turinį;
               
            
                  (4)
               
               
                  pagal Reglamento (ES) Nr. 1307/2013 52 straipsnio 3 dalį savanoriška susietoji parama gali būti teikiama tik tiems sektoriams arba regionams, kuriuose taikant konkrečius ūkininkavimo būdus arba kurių konkrečiuose žemės ūkio sektoriuose patiriama tam tikrų sunkumų. Pagal Deleguotojo reglamento (ES) Nr. 639/2014 52 straipsnio 3 dalį ūkininkavimo būdas arba konkretus žemės ūkio sektorius gali būti laikomas patiriančiu sunkumų tik jei kyla rizika, kad su jais susijusi gamyba gali būti nutraukta arba sumažėti. Patikslinus valstybių narių atsakomybę, susijusią su gamybą ribojančiu savanoriškos susietosios paramos pobūdžiu, patikslinimo toks apribojimas tapo nepagrįstas. Todėl Deleguotojo reglamento (ES) Nr. 639/2014 52 straipsnio 3 dalį tikslinga išbraukti. Taip pat tikslinga atnaujinti to reglamento 54 straipsnio 3 dalyje išdėstytą draudimą sumuoti paramą;
               
            
                  (5)
               
               
                  todėl Deleguotasis reglamentas (ES) Nr. 639/2014 turėtų būti atitinkamai iš dalies pakeistas;
               
            
                  (6)
               
               
                  kadangi Reglamentu (ES) 2017/2393 atlikti Reglamento (ES) Nr. 1307/2013 pakeitimai – 52 straipsnio 5 dalies išbraukimas ir to reglamento 52 straipsnio 6 dalies performulavimas – taikomi nuo 2015 m. sausio 1 d., tikslinga atitinkamus Deleguotojo reglamento (ES) Nr. 639/2014 pakeitimus, išskyrus nuostatą dėl paramos sumavimo, taikyti paramos paraiškoms, susijusioms su vėlesniais nei 2014 kalendoriniais metais. Siekiant teisinio tikrumo, paramos sumavimas turėtų ir toliau būti nustatomas remiantis atitinkamų susietosios paramos priemonių arba kitų susijusių Sąjungos priemonių ir politikos krypčių tikslų palyginimu. Šiuo atžvilgiu turėtų būti laikoma, kad savanoriškos susietosios paramos tikslas – išlaikyti dabartinį gamybos lygį, kaip nustatyta Reglamento (ES) Nr. 1307/2013 52 straipsnio 5 dalyje be pakeitimų, padarytų Reglamentu (ES) 2017/2393. Todėl Deleguotojo reglamento (ES) Nr. 639/2014 54 straipsnio 3 dalies pakeitimas turėtų būti taikomas paramos paraiškoms, susijusioms su 2019 ir vėlesniais kalendoriniais metais;
               
            
                  (7)
               
               
                  tikslinga, kad naujoji nuostata dėl kanapių sėklos sertifikavimo būtų taikoma paramos paraiškoms, susijusioms su 2018 ir vėlesniais kalendoriniais metais,
               
            PRIĖMĖ ŠĮ REGLAMENTĄ:
      1 straipsnis
      Deleguotojo reglamento (ES) Nr. 639/2014 pakeitimas
      Deleguotasis reglamentas (ES) Nr. 639/2014 iš dalies keičiamas taip:
      
                  1)
               
               
                  9 straipsnio 1 dalis pakeičiama taip:
                  „1.   Taikant Reglamento (ES) Nr. 1307/2013 32 straipsnio 6 dalį, kanapėms auginti naudojamų plotų atitiktis reikalavimams nustatoma atsižvelgiant į tų metų, už kuriuos skiriama išmoka, kovo 15 d. pagal Tarybos direktyvos 2002/53/EB (*1) 17 straipsnį paskelbtame Bendrajame žemės ūkio augalų rūšių veislių kataloge išvardytų veislių sėklos naudojimą. Saugotinų veislių sėkla turi būti sertifikuota pagal Tarybos direktyvą 2002/57/EB (*2) arba pagal Komisijos direktyvos 2008/62/EB (*3) 10 straipsnį.
                  
                     (*1)  2002 m. birželio 13 d. Tarybos direktyva 2002/53/EB dėl bendrojo žemės ūkio augalų veislių katalogo (OL L 193, 2002 7 20, p. 1)."
						
                  
                     (*2)  2002 m. birželio 13 d. Tarybos direktyva 2002/57/EB dėl prekybos aliejinių ir pluoštinių augalų sėkla (OL L 193, 2002 7 20, p. 74)."
						
                  
                     (*3)  2008 m. birželio 20 d. Komisijos direktyva 2008/62/EB, numatanti tam tikras leidžiančias nukrypti nuostatas, taikomas žemės ūkio vietinių populiacijų ir veislių, kurios natūraliai prisitaikiusios prie vietos ir regiono sąlygų ir kurioms gresia genetinė erozija, patvirtinimui ir prekybai tų vietinių populiacijų bei veislių sėkla ir sėklinėmis bulvėmis (OL L 162, 2008 6 21, p. 13).“;"
						
               
            
                  2)
               
               
                  52 straipsnio 3 dalis išbraukiama;
               
            
                  3)
               
               
                  53 straipsnio 2 dalies trečia pastraipa pakeičiama taip:
                  „Nedarant poveikio Reglamento (ES) Nr. 1307/2013 52 straipsnio 6 daliai, valstybės narės gali nuspręsti šios dalies antrojoje pastraipoje nurodytą paramos už vienetą sumą moduliuoti pagal tam tikras ūkininkų kategorijas arba ūkių lygmeniu, siekdamos atsižvelgti į masto ekonomiją, kuri susidaro dėl tikslino konkretaus ūkininkavimo būdo ar konkretaus žemės ūkio sektoriaus arba, jei priemonė yra taikoma regionui arba visam sektoriui, atitinkamo regiono arba sektoriaus gamybos struktūrų dydžio. Šio reglamento 67 straipsnio 1 dalis mutatis mutandis taikoma pranešimams apie tokius sprendimus.“;
               
            
                  4)
               
               
                  53a straipsnio 2 ir 3 dalys pakeičiamos taip:
                  „2.   Jei plotas arba gyvulių skaičius, už kuriuos gali būti teikiama parama pagal savanoriškos susietosios paramos priemonę atitinkamais paraiškų teikimo metais, yra lygus arba viršija Reglamento (ES) Nr. 1307/2013 52 straipsnio 6 dalyje nurodytą plotą arba gyvulių skaičių, apie kurį pranešta pagal šio reglamento I priedo 3 punkto j papunktį, paramos priemonei negali būti naudojamos lėšos, perkeltos iš kitos (-ų) paramos priemonės (-ių).
                  3.   Jei plotas arba gyvulių skaičius, už kuriuos gali būti teikiama parama pagal savanoriškos susietosios paramos priemonę atitinkamais paraiškų teikimo metais, yra mažesnis nei Reglamento (ES) Nr. 1307/2013 52 straipsnio 6 dalyje nurodytas plotas arba gyvulių skaičius, apie kurį pranešta pagal šio reglamento I priedo 3 punkto j papunktį, perkeliant lėšas suma už vienetą neturi būti mažesnė už nustatytos finansavimo sumos, apie kurią pranešta pagal to priedo 3 punkto i papunktį, ir Reglamento (ES) Nr. 1307/2013 52 straipsnio 6 dalyje nurodyto ploto arba gyvulių skaičiaus santykį.“;
               
            
                  5)
               
               
                  54 straipsnio 3 dalis pakeičiama taip:
                  „3.   Jeigu parama, teikiama pagal tam tikrą susietosios paramos priemonę, gali būti suteikta ir pagal kitą susietosios paramos priemonę arba pagal priemonę, įgyvendinamą pagal kitas Sąjungos priemones ir politikos sritis, valstybės narės užtikrina, kad paramą, kuria siekiama įveikti tokį patį Reglamento (ES) Nr. 1307/2013 52 straipsnio 3 dalyje nurodytą ir pagal tą susietosios paramos priemonę apibrėžtą sunkumą, atitinkamas ūkininkas gautų tik pagal vieną tokią priemonę, susijusią su kiekvienu sektoriumi, regionu, konkrečiu ūkininkavimo būdu arba konkrečiu žemės ūkio sektoriumi, kuriam pagal tą nuostatą skiriama parama.“;
               
            
                  6)
               
               
                  67 straipsnio 3 dalies c punktas pakeičiamas taip:
                  
                              „c)
                           
                           
                              kiekvienos susijusios priemonės pagrindžiamosios aplinkybės, įrodančios, kad lėšų perkėlimas atitinka gamybą ribojantį programos pobūdį, nurodytą Reglamento (ES) Nr. 1307/2013 52 straipsnio 6 dalyje, ir kad sprendimai, apie kuriuos pranešta Komisijai pagal to reglamento 54 straipsnį ir pagal šio straipsnio 1 ir 2 dalis, netampa negaliojantys.“;
                           
                        
            
                  7)
               
               
                  I priedas pakeičiamas šio reglamento priedo tekstu.
               
            2 straipsnis
      Įsigaliojimas ir taikymas
      Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
      1 straipsnio 2, 3, 4, 6 ir 7 punktai taikomi paramos paraiškoms, susijusioms su vėlesniais nei 2014 kalendoriniais metais.
      1 straipsnio 1 punktas taikomas paramos paraiškoms, susijusioms su 2018 ir vėlesniais kalendoriniais metais.
      1 straipsnio 5 punktas taikomas paramos paraiškoms, susijusioms su 2019 ir vėlesniais kalendoriniais metais.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. vasario 28 d.
         
            
               Komisijos vardu
            
            
               Pirmininkas
            
            Jean-Claude JUNCKER
         
      
      
         (1)  OL L 347, 2013 12 20, p. 608.
      
         (2)  2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).
      
         (3)  2002 m. birželio 13 d. Tarybos direktyva 2002/57/EB dėl prekybos aliejinių ir pluoštinių augalų sėkla (OL L 193, 2002 7 20, p. 74).
      
         (4)  2008 m. birželio 20 d. Komisijos direktyva 2008/62/EB, numatanti tam tikras leidžiančias nukrypti nuostatas, taikomas žemės ūkio vietinių populiacijų ir veislių, kurios natūraliai prisitaikiusios prie vietos ir regiono sąlygų ir kurioms gresia genetinė erozija, patvirtinimui ir prekybai tų vietinių populiacijų bei veislių sėkla ir sėklinėmis bulvėmis (OL L 162, 2008 6 21, p. 13).
      
         (5)  2017 m. gruodžio 13 d. Europos Parlamento ir Tarybos reglamentas (ES) 2017/2393, kuriuo iš dalies keičiami reglamentai (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, (ES) Nr. 1308/2013, kuriuo nustatomas bendras žemės ūkio produktų rinkų organizavimas, ir (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos (OL L 350, 2017 12 29, p. 15).
      
         PRIEDAS
         „
               I PRIEDAS
               
                  Informacija, teiktina Komisijai pagal 67 straipsnio 1 dalį
               
               Teiktina ši informacija:
               
                           1)
                        
                        
                           Reglamento (ES) Nr. 1307/2013 53 straipsnyje nurodyta nacionalinės viršutinės ribos procentinė dalis kiekvienais metais iki 2020 m.;
                        
                     
                           2)
                        
                        
                           kiekvienos paramos priemonės pavadinimas;
                        
                     
                           3)
                        
                        
                           kiekvienos paramos priemonės aprašymas, nurodant bent:
                           
                                       a)
                                    
                                    
                                       regioną arba sektorių, kuriam skiriama parama;
                                    
                                 
                                       b)
                                    
                                    
                                       pasirinktus konkrečius ūkininkavimo būdus ir (arba) konkrečius žemės ūkio sektorius, patiriamų sunkumų aprašymą ir, jei taikoma, valstybių narių nustatytus kriterijus, pagal kuriuos nustatomi šio reglamento 52 straipsnio 1 dalyje nurodyti regionai;
                                    
                                 
                                       c)
                                    
                                    
                                       atitinkamą ekonominę, socialinę arba ekologinę svarbą;
                                    
                                 
                                       d)
                                    
                                    
                                       kiekvieną Reglamento (ES) Nr. 1307/2013 52 straipsnio 4 dalyje nustatytos nukrypti leidžiančios nuostatos taikymo atvejį;
                                    
                                 
                                       e)
                                    
                                    
                                       jos trukmę;
                                    
                                 
                                       f)
                                    
                                    
                                       taikomas paramos skyrimo sąlygas;
                                    
                                 
                                       g)
                                    
                                    
                                       valstybių narių, taikančių šio reglamento 53 straipsnio 2 dalies trečią pastraipą, atveju – kriterijus, taikomus nustatant kiekvieną pagal tą pastraipą moduliuojamą sumą už vienetą;
                                    
                                 
                                       h)
                                    
                                    
                                       numatomą (-as) paramos už vienetą sumą (-as), apskaičiuotą (-as) pagal šio reglamento 53 straipsnio 2 dalies trečią pastraipą;
                                    
                                 
                                       i)
                                    
                                    
                                       nustatytą finansavimo sumą;
                                    
                                 
                                       j)
                                    
                                    
                                       pagal Reglamento (ES) Nr. 1307/2013 52 straipsnio 6 dalį nustatytus plotus ir derlių arba nustatytą gyvulių skaičių;
                                    
                                 
                                       k)
                                    
                                    
                                       jei taikoma, didžiausią plotą, nustatytą teikiant su aliejinių kultūrų sėklomis susijusią paramą, nurodytą šio reglamento 53 straipsnio 3 dalyje;
                                    
                                 
                                       l)
                                    
                                    
                                       visas esamas priemones, taikomas pagal kitas Sąjungos paramos sistemas arba valstybės pagalbos lėšomis finansuojamas priemones tame pačiame regione arba sektoriuje, kuriam taikoma susietosios paramos priemonė, ir, jei taikoma, kriterijus ir administracines taisykles, skirtus užtikrinti, kad parama, kuria siekiama pašalinti tokį patį Reglamento (ES) Nr. 1307/2013 52 straipsnio 3 dalyje nurodytą sunkumą nebūtų skiriama ir pagal kitas Sąjungos paramos sistemas, kaip nustatyta to reglamento 52 straipsnio 9 dalyje;
                                    
                                 
                     
                           4)
                        
                        
                           jei taikoma, išsamus padėties regione arba sektoriuje, kuriam skiriama parama, ir konkrečių ūkininkavimo būdų arba konkrečių žemės ūkio sektorių ypatumų, dėl kurių Reglamento (ES) Nr. 1307/2013 53 straipsnio 1 dalyje nurodytos procentinės dalies nepakanka, kad būtų pašalinti nustatyti sunkumai, ir dėl kurių pateisinamas didesnis paramos dydis, aprašymas remiantis to reglamento 54 straipsnio 2 dalimi;
                        
                     
                           5)
                        
                        
                           jei taikoma, įrodymas, kad esama vieno iš Reglamento (ES) Nr. 1307/2013 55 straipsnio 1 dalies a, b, c arba d punktuose nurodytų poreikių.
                        
                     “